Anexa 1 la HCL nr………………….

Strategia şi planul de acţiune privind menţinerea şi creşterea integrităţii la nivelul Municipiului Timişoara în perioada 2009-2010

1. Introducere

Integritatea este o componentă esenţială a bunei guvernări şi a unui management public eficient pentru că susţine dezvoltarea locală prin alocare eficientă a resurselor, consolidează încrederea cetăţenilor în administraţia locală şi previne dezinteresul funcţionarilor publici şi al aleşilor locali.

Scopul acestei strategii este creşterea integrităţii la nivelul autorităţilor administraţiei publice locale în municipiul Timişoara.

La elaborarea acestei strategii s-a ţinut cont de raportul Comisiei Europene din 27 iunie 2007 care identifică combaterea corupţiei în administraţia publică locală drept un domeniu prioritar. Din perspectiva observaţiilor Comisiei, Guvernul României, prin Hotărârea nr. 1346/2007, a adoptat o serie de măsuri anticorupţie la nivelul administraţiei publice locale. Astfel: „În scopul monitorizării respectării normelor de conduită şi a standardelor etice în administraţia publică, s-a impus continuarea procesului de conştientizare a funcţionarilor publici în privinţa normelor de conduită etică“. 

Prin HG 1346/2007 s-a accentuat nevoia de simplificare a procedurilor administrative, procedurile complicate fiind de natură să încurajeze mica corupţie: „În vederea transparentizării administraţiei publice la nivel local, se are în vedere realizarea unui program-pilot pentru municipalităţi, în scopul analizării procedurilor curente de lucru, eliminării etapelor care nu sunt necesare şi al propunerii unor metode de lucru alternative pentru municipalităţi, inclusiv soluţii informatice, acolo unde este cazul.“

Strategia naţionala privind prevenirea şi combaterea corupţiei în sectoarele vulnerabile şi administraţia publică locală (2008-2010) identifică o serie de factori de risc şi probleme specifice administraţiei locale. Aceste probleme privesc:

- timpii foarte mari de răspuns la solicitările cetăţenilor (dosare referitoare la restitutirea unor imobile preluate abuziv)

- condiţionarea unor servicii de oferirea de avantaje;

- tratament discriminatoriu faţă de cetăţeni;

- lipsa de fermitate şi consecvenţă în aplicarea legislaţiei în vigoare;

- deficienţele în interpretarea şi aplicarea legislaţiei existente în domeniile cu risc de corupţie (ex. achiziţiile publice).

În acest cadru normativ şi strategic, Consiliul local alege să îşi asume un rol activ în creşterea integrităţii şi să vină în sprijinul efortului comun de atingere a unor standarde europene de integritate. Această strategie şi planul de acţiune aferent reprezintă angajamentul nostru pentru o administraţie publică locală curată şi competentă, acţionând în sprijinul cetăţenilor şi al comunităţii.

2. Analiza situaţiei actuale

În urma dezbaterilor publice, a rapoartelor de monitorizare a integrităţii administraţiei publice locale şi a rezultatelor obţinute în urma derulării unor proiecte de către societatea civilă / organizaţii neguvernamentale (CRJ, APD), au fost identificate următoarele riscuri, a caror minimizare ar trebui permanent urmarita, de catre conducerea oricarei institutii publice:

· respectarea selectiva a legislatiei privind declaratiile de avere si declaratiile de interese;

· respectarea selectiva a legislatiei privind conflictul de interese si incompatibilitatile;

· respectarea selectiva a legislatiei privind transparenta decizionala in administratia publica;

· aplicarea la limita a prevederilor legislatiei ce reglementeaza achizitiile publice;

· slaba cunoastere in randul personalului angajat a informatiilor privind evitarea, recunoasterea si raportarea abuzurilor si a faptelor de coruptie la locul de munca.

3. Priorităţi

a. Prevenirea conflictelor de interese şi a incompatibilităţilor;

b. Creşterea transparenţei achiziţiilor publice;

c. Implicarea cetăţenilor şi a societăţii civile în procesul de luare a deciziilor;

d. Simplificarea administrativă.

4. Principii generale

Prezenta strategie se bazează pe principii generale, esenţiale pentru o administraţie publică modernă, aşa cum ne dorim la nivelul Municipiului Timisoara.

• Principiul supremaţiei legii şi al respectării drepturilor omului.

• Principiul bunei guvernări, conform căruia acţiunile autorităţilor publice locale trebuie să aibă în vedere nevoile comunităţii şi ale cetăţenilor săi. Serviciile publice şi acţiunile autorităţilor publice locale trebuie să întrunească standarde înalte de calitate, eficacitate, eficienţă, rentabilitate, echitate şi character cuprinzător, nondiscriminare, celeritate, răspundere şi orientare spre consens.

• Principiul evaluării, conform căruia serviciile şi acţiunile autorităţilor publice locale sunt supuse permanent evaluării interne, sub aspectul îndeplinirii rezultatelor şi obiectivelor stabilite iniţial, şi evaluării externe, sub aspectul percepţiei cetăţenilor.

• Principiul simplificării procedurilor administrative, care presupune reducerea sarcinilor şi costurilor pe care trebuie să le suporte cetăţenii şi firmele pentru a beneficia de servicii publice de calitate.

• Principiul profesionalismului, potrivit căruia consilierii locali, aleşii locali şi funcţionarii publici au obligaţia de a îndeplini atribuţiile de serviciu cu responsabilitate, competenţă, eficacitate, eficienţă şi corectitudine.

• Principiul transparenţei şi al participării cetăţenilor şi societăţii civile la procesul de luare a deciziilor. Consultarea tuturor actorilor interesaţi în faza de concepţie, elaborare şi implementare a strategiilor, acţiunilor şi a actelor normative locale, şi accesul liber la informaţiile de interes public sunt elementele de baza ale unei administraţii moderne.

• Principiul cooperprii autorităţilor publice locale cu alte autorităţi publice şi cu societatea civilă pentru creşterea gradului de integritate locală.

• Principiul prevenirii, conform căruia vulnerabilităţile, comportamentele lipsite de integritate şi faptele de corupţie trebuie împiedicate înainte de a avea loc.

• Principiul combaterii corupţiei, conform căruia toate comportamentele lipsite de integritate, toate sesizările cetăţenilor şi toate sesizările personalului propriu vor fi atent cercetate de comisia de disciplină. Toate comportamentele ilegale identificate vor fi sesizate instituţiilor competente atunci când verificarea acestora depăşeşte sfera de acţiune a comisiei de disciplină.

5. Obiective

Prin această strategie ne propunem îndeplinirea următoarelor obiective:

- respectarea legislaţiei privind declaraţiile de avere şi de interese, în spiritul şi litera sa;

- asigurarea accesului liber la informaţiile de interes public (neîngrădirea accesului la informaţiile publice prin taxe descurajatoare, amânări sine-die sau argumente nerelevante);

- asigurarea transparenţei, a competiţiei, corectitudinii şi justificării oportunităţii pentru fiecare cheltuială efectuată din bani publici;

- gestionarea cu maximă seriozitate şi interes a tuturor semnalelor privind încălcări ale legii la nivelul instituţiei primarului, a consiliului local sau instituţiilor subordonate;

- menţinerea unui dialog activ cu partenerii din societatea civilă;

- realizarea unui cadru de identificare, prevenire şi descurajare a manifestării

conflictelor de interese şi a incompatibilităţilor;

- simplificarea procedurilor administrative şi creşterea calităţii serviciilor pe care le oferim;

- informarea şi instruirea permanentă a personalului propriu în vederea respectării standardelor de integritate şi etica profesională.
      Violeta Mihalache                                                                                     

   Director comunicare                                                                                        

